Diari Oficial de la Generalitat Valenciana


Sumari del DOGV 9543, del 28-02-2023 (2023/1853)

RESOLUCIÓ de 13 de febrer de 2023, del vicepresident segon i conseller d'Habitatge i Arquitectura Bioclimàtica, d'adjudicació excepcional d'habitatges pertanyents al patrimoni públic de la Generalitat inclosos en el municipi d'Albaida, per raons d'equilibri social.
-------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9543

Data del DOGV
:   28-02-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/1853


Data del document
:   13-02-2023

Organisme emissor
:   Vicepresidència Segona i Conselleria d'Habitatge i Arquitectura Bioclimàtica

Tipus de document
:   Resolució

Descriptors 

:   * Vicepresidència Segona i Conselleria d'Habitatge i Arquitectura Bioclimàtica

RESOLUCIÓ de 13 de febrer de 2023, del vicepresident segon i conseller d'Habitatge i Arquitectura Bioclimàtica, d'adjudicació excepcional d'habitatges pertanyents al patrimoni públic de la Generalitat inclosos en el municipi d'Albaida, per raons d'equilibri social. [2023/1853]  
Antecedents  
1. La Generalitat Valenciana és titular de 34 habitatges en el municipi d'Albaida que han sigut incorporats al seu patrimoni públic d'habitatge en virtut de la Resolució del vicepresident segon i conseller d'Habitatge i Arquitectura Bioclimàtica de data 26 d'abril de 2022.  
2. Correspon a l'Entitat Valenciana d'Habitatge i Sòl la gestió i administració del patrimoni públic d'habitatge titularitat de la Generalitat en els termes expressats en la legislació vigent o en els convenis que subscriga amb l'Administració de la Generalitat, en virtut del que es disposa en l'article 72 de la Llei 16/2003, de 17 de desembre, de mesures fiscals, de gestió administrativa i financera i d'organització de la Generalitat, modificat per l'article 52 de la Llei 21/2017, de 28 de desembre, de mesures fiscals, de gestió administrativa i financera i d'organització de la Generalitat, en la redacció que en fa l'article 100 de la Llei 9/2019, de 23 de desembre, de la Generalitat de mesures fiscals, de gestió administrativa i financera i d'organització de la Generalitat, tenint adscrita per disposició legal la totalitat del patrimoni de promoció pública d'habitatge i sòl de la Generalitat.  
  
3. Situació que justifica l'excepcionalitat.  
La Llei de funció social estableix en el seu article 7.3. que la Generalitat impulsarà i coordinarà l'acció pública dels ens locals en matèria d'habitatge, avaluant les necessitats socials per a donar resposta a les necessitats efectives d'habitatge. En aquest sentit, l'Ajuntament d'Albaida, mitjançant la Resolució núm. 1550/2022, de 29 de novembre, exposa les necessitats socials del municipi respecte de diferents col·lectius als quals resulta difícil accedir a l'habitatge en condicions de mercat, tant per la seua situació social com econòmica.  
L'Ajuntament manifesta que per a atendre aquestes necessitats disposa d'un nombre reduït d'habitatges que, a més, estan situats en un mateix edifici amb múltiples deficiències, la qual cosa genera una certa guetització i segregació urbana.  
Per a revertir aquesta situació i fomentar una major heterogeneïtat social en el municipi amb l'objectiu de contrarestar les dinàmiques de segregació urbana, guetització i concentració de la pobresa, afavorint mesures orientades a promoure un major equilibri de població, sol·liciten a la Generalitat Valenciana que aplique l'excepcionalitat prevista en l'article 35 del Decret 106/2021, de 6 d'agost, del Consell, del Registre d'habitatge de la Comunitat Valenciana i del procediment d'adjudicació d'habitatges, de manera que els habitatges es destinen als col·lectius que després es diran.  
4. El Decret 106/2021, de 6 d'agost, del Consell, del Registre d'habitatge de la Comunitat Valenciana i del procediment d'adjudicació d'habitatges en el capítol III estableix el règim de cessió i adjudicació dels habitatges protegits de promoció pública i els habitatges del patrimoni públic d'habitatge de la Generalitat.  
5. L'article 35 de l'esmentat decret estableix una modalitat excepcional d'adjudicació d'habitatges protegits de promoció pública i dels habitatges del patrimoni públic d'habitatge de la Generalitat en consideració a circumstàncies extraordinàries o a especials necessitats de col·lectius determinats.  
6. L'article 7, paràgraf tercer, de la Llei per la funció social de l'habitatge de la Comunitat Valenciana estableix que s'haurà de vetlar en tot cas per evitar la concentració i segregació espacial dels habitatges del parc públic amb la finalitat de garantir la cohesió social. En conseqüència, amb l'objectiu de contrarestar les dinàmiques de segregació urbana, guetització i concentració de la pobresa, és necessari afavorir l'heterogeneïtat social en els habitatges, definint el perfil dels destinataris dels habitatges de nous edificis adquirits per la Generalitat Valenciana o d'alguns grups ja existents del patrimoni públic d'habitatge de la Generalitat, comptant amb la col·laboració dels serveis socials municipals que coneixen les necessitats d'aquests.  
La Generalitat Valenciana ha adquirit el compromís de destinar més d'un 10 % d'habitatges a persones amb diversitat funcional.  
Així mateix, en virtut del conveni subscrit entre la Vicepresidència Segona i Conselleria d'Habitatge i Arquitectura Bioclimàtica i la Vicepresidència Primera i Conselleria d'Igualtat i Polítiques Inclusives de 13.01.2021, es materialitza el compromís adquirit pel Govern del Botànic de reservar en l'oferta d'habitatges del patrimoni públic de la Generalitat, almenys, un 10 % dels habitatges a dones víctimes de violència masclista i persones que tinguen al seu càrrec.  
També, atenent l'acord aconseguit entre el Consell Valencià de la Joventut i la Vicepresidència Segona i Conselleria d'Habitatge i Arquitectura Bioclimàtica, es destinarà un 40 % de l'oferta d'habitatge públic de la Generalitat a persones joves.  
La Llei per la funció social de l'habitatge en l'article 2 prioritza l'atenció a les persones majors de 60 anys. D'aquesta manera, es pretén evitar la segregació d'aquest col·lectiu i fomentar l'aportació dels seus coneixements i experiència a les restants generacions, constituint un mecanisme de suport generacional i d'integració de les persones majors en tots els àmbits de la vida social.  
En conseqüència amb l'anterior, es considera convenient per a aconseguir una major heterogeneïtat social en l'edifici prioritzar l'adjudicació als col·lectius esmentats.  
7. D'altra banda, les polítiques d'habitatge desenvolupades en les últimes dècades han derivat en grups d'habitatge públic amb una elevada concentració de pobresa, que fa imprescindible actuar adoptant mesures per a afavorir l'equilibri social i evitar la segregació de les famílies vulnerables.  
A fi d'aconseguir una diversitat socioeconòmica, des de la Vicepresidència Segona i Conselleria d'Habitatge i Arquitectura Bioclimàtica es considera oportú que l'adjudicació es realitze a unitats de convivència amb uns ingressos iguals o superiors a 1 vegada l'IPREM, amb les excepcions que després es diran.  
  
Fonaments de dret  
I. És competent per a dictar la present resolució el vicepresident segon i conseller d'Habitatge i Arquitectura Bioclimàtica, d'acord amb el que es disposa en el Decret 240/2019, de 25 d'octubre, del Consell, d'aprovació del Reglament orgànic i funcional de la Vicepresidència Segona i Conselleria d'Habitatge i Arquitectura Bioclimàtica.  
II. L'article 57.1 de la Llei 8/2004, d'habitatge de la Comunitat Valenciana, en la redacció que en fa l'article 77 de la Llei 3/2020, de 30 de desembre, de la Generalitat, de mesures fiscals, de gestió administrativa i financera i d'organització de la Generalitat 2021 estableix que les condicions d'adjudicació i cessió dels habitatges que integren el patrimoni públic d'habitatge es realitzaran pels procediments establits reglamentàriament i que podran atendre's preferentment, si és el cas, les situacions diferenciades i singularitats en funció de les persones, famílies i col·lectius als quals van dirigides.  
  
III. L'article 35 del Decret 106/2021, de 6 d'agost, del Consell, del Registre d'habitatge de la Comunitat Valenciana i del procediment d'adjudicació d'habitatge, estableix, en relació amb les modalitats d'adjudicació dels habitatges de promoció pública i les pertanyents al patrimoni públic d'habitatge, l'existència d'una modalitat d'adjudicació excepcional.  
«b) Excepcional.  
La persona titular de la conselleria competent en matèria d'habitatge podrà determinar l'aplicació d'un règim excepcional o especial d'adjudicació, atenent circumstàncies extraordinàries o especials necessitats de col·lectius determinats, mitjançant resolució motivada. El procediment d'adjudicació seguirà els criteris establits per a cada promoció (…)»  
IV. La Llei 2/2017, de 3 de febrer, de la Generalitat, per la funció social de l'habitatge de la Comunitat Valenciana, especialment els seus articles 2 i 7.  
Vistos els fets, les disposicions legals esmentades i les de general aplicació, així com la proposta de la directora general d'Habitatge i Regeneració Urbana, el vicepresident segon i conseller d'Habitatge i Arquitectura Bioclimàtica resol:  
  
Primer  
Qualificar de caràcter excepcional l'adjudicació dels 34 habitatges situats als carrers Port d'Albaida i Castell Vell disponibles en el municipi d'Albaida i que figuren en l'annex a la present resolució.  
  
Segon  
Destinar els habitatges esmentats en el resol primer per a adjudicar-los en arrendament a unitats de convivència inscrites en el Registre de demanda d'habitatge que complisquen els requisits per a ser adjudicatàries i amb les següents condicions addicionals:  
· Justificar ingressos iguals o superiors a 1 vegada l'IPREM que provinguen de les rendes del treball.A aquest efecte tindran la consideració de rendes del treball les pensions del sistema de la Seguretat Social que deriven del treball que exercia el perceptor.  
En els supòsits de col·lectius víctimes de violència de gènere, majors de 60 anys i diversitat funcional, no serà necessari que els ingressos provinguen de rendes del treball ni operarà el límit d'ingressos d'1 vegada l'IPREM.  
· Pertànyer a algun dels següents col·lectius:  
· Joves menors de 35 anys: 14 habitatges (41,18 %)  
· Majors de 60 anys: 4 habitatges (11,76 %)  
· Famílies monoparentals: 6 habitatges (17,65 %)  
· Dones víctimes violència de gènere: 4 habitatges (11,76 %)  
· Diversitat funcional en qualsevol membre de la unitat de convivència: 4 habitatges (11,76 %)  
La resta d'habitatges seran adjudicats per la modalitat d'adjudicació ordinària definida en l'article 31.1a o com a possibles urgències que puga plantejar l'Ajuntament d'Albaida, d'acord amb l'article 48 del Decret 106/2021: 2 habitatges (5,89 %).  
Els criteris de baremació seran els establits en el capítol III del Decret 106/2021, de 6 d'agost, del Consell, del Registre d'habitatge de la Comunitat Valenciana i del procediment d'adjudicació d'habitatges, que regula el règim de cessió i adjudicació d'habitatges protegits de promoció pública i els habitatges del patrimoni públic d'habitatge de la Generalitat.  
  
Tercer  
El procediment de baremació de sol·licituds tindrà lloc l'endemà de la publicació en el DOGV de la present resolució. Aquest procediment inclourà totes les unitats de convivència que estiguen inscrites en el Registre de demanda d'habitatge de la Comunitat Valenciana en la data indicada.  
En el cas en què no existisca demanda suficient per a algun dels col·lectius inclosos en el resol segon es realitzarà una segona baremació en el termini d'un mes.  
Si en aquesta segona baremació queda algun habitatge vacant per falta de sol·licitants inclosos en algun dels col·lectius específics definits, es tornarà a oferir, en primer lloc a la resta d'aquests col·lectius, i si així i tot queda vacant, sense limitació de col·lectiu específic, mantenint en tot cas la condició relativa a ingressos mínims establida en el resol segon.  
La inscripció ha de realitzar-se telemàticament des de la pàgina web d'EVHA o des d'https://www.gva.es/es/inicio/procedimientos'id\_proc=21420.  
Contra la present resolució, que posa fi a la via administrativa, es podrà interposar un recurs potestatiu de reposició en el termini d'un mes a comptar des de la seua notificació, de conformitat amb el que es disposa en l'article 112, en relació amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o directament un recurs contenciós administratiu davant la sala contenciosa administrativa corresponent en el termini de dos mesos, comptats a partir de l'endemà de la recepció d'aquesta, d'acord amb el que s'estableix en els articles 10 i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
Tot això, sense perjudici que es puga fer ús de qualsevol altre recurs que s'estime oportú.  
  
València, 13 de febrer de 2023.- El vicepresident segon i conseller d'Habitatge i Arquitectura Bioclimàtica: Héctor Illueca Ballester.  
  
ANNEX